pythainlp/thaigov-v2-corpus-22032023 huggingface dataset:
วันศุกร์ที่ 3 มีนาคม 2566
สธ.เตรียมให้ อบจ.ยืนยันความพร้อม ก่อนให้บริหาร สอน./รพ.สต.ถ่ายโอนเบ็ดเสร็จ 1 เม.ย.นี้
รองปลัดกระทรวงสาธารณสุข เผยเตรียมทำแบบฟอร์มให้ อบจ.ยืนยันความพร้อมบริหาร สอน./รพ.สต. ที่รับถ่ายโอนแบบเบ็ดเสร็จ ส่งกลับภายในวันที่ 22 มี.ค.นี้ หากพร้อมให้บริหารเองทันทีวันที่ 1 เม.ย. หากไม่พร้อมให้ระบุสาเหตุหรือความต้องการช่วยเหลือ
รองปลัดกระทรวงสาธารณสุข เผยเตรียมทำแบบฟอร์มให้ อบจ.ยืนยันความพร้อมบริหาร สอน./รพ.สต. ที่รับถ่ายโอนแบบเบ็ดเสร็จ ส่งกลับภายในวันที่ 22 มี.ค.นี้ หากพร้อมให้บริหารเองทันทีวันที่ 1 เม.ย. หากไม่พร้อมให้ระบุสาเหตุหรือความต้องการช่วยเหลือ เพื่อลดผลกระทบต่อการบริการประชาชน
วันนี้ (3 มีนาคม 2566) นายแพทย์พงศ์เกษม ไข่มุกด์ รองปลัดกระทรวงสาธารณสุข กล่าวถึงการถ่ายโอนภารกิจสถานีอนามัยเฉลิมพระเกียรติ 60 พรรษา นวมินทราชินี (สอน.) และโรงพยาบาลส่งเสริมสุขภาพตำบล (รพ.สต.) ให้แก่องค์การบริหารส่วนจังหวัด (อบจ.) ว่า การถ่ายโอนภารกิจ สอน./รพ.สต.ในปีงบประมาณ 2566 ได้เริ่มมาตั้งแต่วันที่ 1 ตุลาคม 2565 โดยทยอยถ่ายโอนจนครบตามเป้าหมาย 3,263 แห่งใน 49 จังหวัดและขณะนี้จะครบระยะเวลา 6 เดือน ที่กระทรวงสาธารณสุข โดยสำนักงานสาธารณสุขจังหวัด ติดตามให้ความช่วยเหลือ เพื่อลดผลกระทบประชาชน ซึ่งตั้งแต่วันที่ 1 เมษายน 2566 จะให้ อบจ.ที่มีความพร้อมดำเนินการบริหารจัดการ สอน./รพ.สต.ที่รับถ่ายโอนอย่างเบ็ดเสร็จ เช่น การจ้างบุคลากร แพทย์ และพยาบาล เป็นต้น อย่างไรก็ตาม สำนักงานสาธารณสุขจังหวัดยังคงติดตามเฝ้าระวังในการดูแลประชาชน โดยจะทำแบบฟอร์มให้ อบจ.ประเมินและยืนยันว่า มีความพร้อมบริหารจัดการหรือไม่ และรวบรวมส่งกลับมาภายในวันที่ 22 มีนาคมนี้
“หากอบจ. ใดยืนยันว่าพร้อมบริหารแบบเบ็ดเสร็จ พร้อมให้บริการประชาชน ก็ให้บริหารจัดการเองได้ทันทีในวันที่1 เมษายน แต่ถ้าไม่พร้อม ต้องแจ้งสาเหตุความไม่พร้อมและระบุว่าต้องการความช่วยเหลือด้านใดเป็นระยะเวลาเท่าไร เพื่อให้สำนักงานสาธารณสุขเตรียมการช่วยผลักดัน ลดการติดขัด ไม่ให้ประชาชนได้รับผลกระทบ รวมถึงรวบรวมข้อมูลส่งไปยังคณะกรรมการกระจายอำนาจฯ ด้วย” นายแพทย์พงศ์เกษมกล่าว
นายแพทย์พงศ์เกษมกล่าวต่อว่า สำหรับการดำเนินงานด้านกฎหมายการถ่ายโอนภารกิจ สอน./รพ.สต. เช่น การโอนเงินสนับสนุนการดำเนินงานด้านสร้างเสริมสุขภาพป้องกันโรค การฟื้นฟูสภาพ และระบบการรักษาพยาบาลเบื้องต้น ที่ค้างจ่ายปี2565 หรือเงินบำรุงค้างท่อ เนื่องจากระเบียบเงินบำรุงฯ ไม่เปิดช่องให้โอนเงินไปยังหน่วยบริการนอกสังกัดกระทรวงสาธารณสุข ความคืบหน้าเมื่อวันที่ 16 กุมภาพันธ์ 2566 กระทรวงสาธารณสุขได้ชี้แจงให้กรมบัญชีกลางทราบแล้วส่วนการควบคุมการประกอบวิชาชีพทันตกรรม ที่มีปัญหาเจ้าหน้าที่ทันตาภิบาลที่ถ่ายโอนไปไม่สามารถให้บริการทันตาภิบาลได้ เนื่องจากต้องให้บริการภายใต้การควบคุมของผู้ประกอบวิชาชีพทันตกรรมซึ่งที่ผ่านมาได้ให้ทันตแพทย์จากโรงพยาบาลในสังกัดสำนักงานปลัดกระทรวงสาธารณสุข ช่วยทำหน้าที่ควบคุมดูแลทันตาภิบาลในพื้นที่ไปก่อนนั้น ได้เสนอแนวทางแก้ไขตามกฎหมาย โดยเสนอให้คณะกรรมการกระจายอำนาจฯ แก้ไขเพิ่มเติมแนวทางการถ่ายโอนและร่างบันทึกข้อตกลง (MOU) ต่อไป
************************************************ 3 มีนาคม 2566
วันศุกร์ที่ 3 มีนาคม 2566
03/03/2566
PM pleased with progress on field of waste management
PM pleased with progress on field of waste management
March 3, 2023, Deputy Secretary-General to the Prime Minister and Acting Government Spokesperson Anucha Burapachaisri disclosed that Prime Minister and Defense Minister Gen. Prayut Chan-o-cha commended Thailand’s progress on field of waste management through bilateral cooperation between Thailand and Japan.
Thailand’s cooperation with Japan on field of waste management has been forged under the Memorandum of Cooperation in the Field of Waste Management, signed in 2016 between Ministry of Industry’s Department of Industrial Works and Environmental Regeneration and Material Cycles Bureau, Ministry of the Environment of Japan. Later, both parties came to terms to renew the Memorandum to promote bilateral cooperation in a wider range of waste management areas. The renewed MOU was sign on April 20, 2022 with the effective period of 5 years. The MOU prescribes exchanging information and experiences on field of waste management policy development and implementation, e.g., recycling technology and innovation, ash management, and contaminated area management, etc. On February 22, 2023, a meeting was held to discuss capacity enhancement of Thailand’s field of waste management, and to learn from Japan on “waste to energy” technology.
According to the Government Spokesperson, the Prime Minister thanked all concerned agencies on the progress in field of waste management, and affirmed the Thai Government’s commitment to promote bilateral cooperation with Japan in the fields of mutual interest. Thailand’s cooperation with Japan on field of waste management is part of the effort to promote joint industrial development in the region, and foster environmentally-friendly businesses and optimum use of energy, in line with the Government’s policy on green industry and BCG Economic Model, for the country to achieve balance, stability, and sustainability
วันศุกร์ที่ 3 มีนาคม 2566
ที่ปรึกษา รมว.อว. หารือสถานเอกอัครราชทูตอิหร่าน ประจำประเทศไทย เพื่อยกระดับความร่วมมือทางวิชาการระหว่างสองประเทศ
ที่ปรึกษา รมว.อว. หารือสถานเอกอัครราชทูตอิหร่าน ประจำประเทศไทย เพื่อยกระดับความร่วมมือทางวิชาการระหว่างสองประเทศ
17 กุมภาพันธ์ 2566นายสัมพันธ์ เย็นสำราญ ที่ปรึกษารัฐมนตรีว่าการกระทรวง อว. พร้อมด้วยผู้แทนจากกองการต่างประเทศ สป.อว. และมหาวิทยาลัยสุโขทัยธรรมาธิราช (มสธ.) หารือร่วมกับ Mr.Seyed Majid Sadat Larijani (นายซัยยิด มะญีด ซาดาต ลอริญอนี) หัวหน้าที่ปรึกษาด้านวัฒนธรรม สถานเอกอัครราชทูตสาธารณรัฐอิสลามอิหร่าน ประจำประเทศไทย พร้อมด้วย Mr.Morteza Soltani ฝ่ายการเมือง สถานเอกอัครราชทูตอิหร่าน และคณะ ณ ห้องประชุม 3B อาคารพระจอมเกล้า สำนักงานปลัดกระทรวงการอุดมศึกษา วิทยาศาสตร์ วิจัยและนวัตกรรม
โอกาสนี้ Mr.Seyed Majid Sadat Larijani ได้กล่าวถึงนโยบายการจัดตั้งศูนย์วัฒนธรรม สถานเอกอัครราชทูตอิหร่าน ประจำประเทศไทย การส่งเสริมความร่วมมือด้านวิชาการ และการสร้างความร่วมมือด้านการวิจัย กับสถาบันอุดมศึกษาไทยจะก่อให้เกิดประโยชน์ต่อการพัฒนาประเทศด้านต่างๆ ร่วมกันของทั้งสองประเทศ ปัจจุบัน อิหร่านเป็นประเทศที่มีความก้าวหน้าทางด้านการวิจัยและนวัตกรรมอยู่ในอันดับชั้นนำแห่งหนึ่งของโลก การได้เข้าพบหารือร่วมกันในระดับกระทรวงในวันนี้นับได้ว่าเป็นจุดเริ่มต้นครั้งสำคัญที่จะสร้างความมั่นใจได้ว่าจะก่อให้เกิดความร่วมมืออย่างเป็นรูปธรรมต่อไปในอนาคต
ด้านนายสัมพันธ์ เย็นสำราญ ที่ปรึกษา รมว.อว. กล่าวว่า กระทรวงการอุดมศึกษา วิทยาศาสตร์ วิจัยและนวัตกรรม โดยท่านรัฐมนตรีว่าการกระทรวงอว. ศาสตราจารย์พิเศษ ดร.เอนก เหล่าธรรมทัศน์ มีนโยบายที่สอดคล้องเช่นเดียวกันในการให้ความสำคัญด้านการสร้างความมือทางวิชาการกับต่างประเทศ รวมถึงสาธารณรัฐอิสลามอิหร่านด้วย และโดยที่ศูนย์วัฒนธรรม สถานเอกอัครราชทูตอิหร่าน ประจำประเทศไทย ได้เคยมีการหารือในเบื้องต้นกับทางมหาวิทยาลัยสุโขทัยธรรมาธิราช (มสธ.) ด้วยแล้วนั้น ในวันนี้จึงเป็นโอกาสอันดีในการหารือร่วมกันของทั้งสามฝ่าย โดยทางกระทรวง อว. มีความยินดีเป็นอย่างยิ่งในฐานะเป็นสื่อกลางความร่วมมือระดับกระทรวงที่มีพันธกิจส่งเสริมให้เกิดความร่วมมือทางการศึกษาวิจัยร่วมกันในระดับหน่วยงานและระดับประเทศต่อไป เชื่อมั่นว่า ต่อจากนี้ ทางกระทรวง อว. มสธ. และทางสถานเอกอัครราชทูตอิหร่านจะได้มีความร่วมมือทางวิชาการก้าวหน้าเป็นลำดับยิ่งขึ้นไป
วันศุกร์ที่ 3 มีนาคม 2566
03/03/2566
​​​"อนุชา" ลงพื้นที่ จ.น่าน ย้ำ รัฐบาลห่วงใยประชาชนที่ประสบปัญหาที่อยู่อาศัย ที่ดินทำกิน  ขอให้ทุกคนช่วยกันรักษาให้เป็นมรดกของลูกหลาน อย่าสร้างปัญหาส่งต่อให้ลูกหลานในอนาคต
​"อนุชา" ลงพื้นที่ จ.น่าน ย้ำ รัฐบาลห่วงใยประชาชนที่ประสบปัญหาที่อยู่อาศัย ที่ดินทำกิน  ขอให้ทุกคนช่วยกันรักษาให้เป็นมรดกของลูกหลาน อย่าสร้างปัญหาส่งต่อให้ลูกหลานในอนาคต
วันนี้ (3 มีนาคม 2565) เวลา 14.30 น. นายอนุชา นาคาศัย รัฐมนตรีประจำสำนักนายกรัฐมนตรี นำคณะประกอบด้วย นายธัชชญาณ์ณัช เจียรธนัทกานนท์ เลขานุการรัฐมนตรีประจำสำนักนายกรัฐมนตรี นายมงคลชัย สมอุดร รองปลัดสำนักนายกรัฐมนตรี นายสุริยน พัชรครุกานนท์ รองผู้อำนวยการสำนักงานคณะกรรมการนโยบายที่ดินแห่งชาติ ลงพื้นที่ตำบลน้ำพาง อ.แม่จริม จ.น่าน เพื่อร่วมประชุมและศึกษาข้อเท็จจริง การดำเนินงาน แก้ปัญหาอุปสรรคในพื้นที่ที่ยื่นคำขอเพื่อจัดให้มีโฉนดชุมชน ของคณะกรรมการแก้ไขปัญหาและศึกษาแนวทางการจัดที่ดินทำกินให้กับชุมชนในรูปแบบโฉนดชุมชนภายใต้คณะกรรมการนโยบายที่ดินแห่งชาติ ที่มีนายอนุชา นาคาศัย รัฐมนตรีประจำสำนักนายกรัฐมนตรี เป็นประธานของคณะทำงานชุดนี้ โดยมี นายวิบูรณ์ แววบัณฑิต ผู้ว่าราชการจังหวัดน่าน ตัวแทนเครือข่ายชุมชนในพื้นที่จังหวัดน่าน เข้าร่วมประชุม
โดยผู้แทนตำบลน้ำพาง ได้เสนอการบริหารจัดการพื้นที่โฉนดชุมชนตำบลน้ำพางต่อที่ประชุมดังนี้
1. ให้มีการรับรองสิทธิชุมชนในการจัดการที่ดินและทรัพยากรในรูปแบบโฉนดชุมชนภายใต้กรอบความร่วมมือทุกภาคส่วนโดยเร่งรัดการออกระเบียบคณะกรรมการนโยบายที่ดินแห่งชาติว่าด้วยหลักเกณฑ์และวิธีการในการดำเนินงานโฉนดชุมชนภายใต้มาตรา 10 (4) พ.ร.บ. คทช. ปี 2562
2. ให้มีนโยบายสนับสนุนยกระดับพื้นที่ต้นแบบ "น้ำพางโมเดล" เพื่อแก้ปัญหาที่ดินทำกินที่อยู่อาศัยและการจัดการทรัพยากรธรรมชาติภายใต้กรอบความร่วมมือทุกภาคส่วนกับขบวนการประชาชนเพื่อสังคมที่เป็นธรรม (ขปส.)
3. พัฒนายกระดับโฉนดชุมชนน้ำพางโมเดลสู่โฉนดชุมชนตำบล หวังให้เป็นพื้นที่ต้นแบบ และเป็นทางออกของการจัดการที่ดินอย่างยั่งยืน
ซึ่งที่ประชุม ได้มอบหมายให้ฝ่ายเลขานุการฯ ศึกษาความเป็นไปได้ รวมทั้ง ให้รวบรวม สรุปข้อเสนอให้ชัดเจน โดยเฉพาะการดำเนินการตามแนวทางของ คทช. เพื่อนำข้อเสนอ ปัญหา ข้อขัดข้องต่างๆ นำไปเร่งแก้ไขปัญหาให้เกิดผลเป็นรูปธรรมตามแนวทางแก้ไขปัญหาที่เหมาะสม พร้อมทั้ง ให้ คทช. กำหนด ระเบียบ แนวทางการจัดการเกี่ยวกับโฉนดชุมชนฯ ให้ชัดเจน รองรับแนวทางการปฎิบัติ เพื่อให้ชุมชนยึดเป็นแนวทางปฎิบัติต่อไป
รัฐมนตรีประจำสำนักนายกรัฐมนตรี กล่าวย้ำว่ารัฐบาลภายใต้การบริหารงานของ พลเอก ประยุทธ์ จันทร์โอชา นายกรัฐมนตรี มีความห่วงใยประชาชนที่ประสบปัญหาที่อยู่อาศัย ที่ดินทำกิน ขอให้ทุกคนช่วยกันรักษาให้เป็นมรดกของลูกหลาน อย่าสร้างปัญหาส่งต่อให้ลูกหลานในอนาคต ปัญหาที่ดิน เป็นปัญหาใหญ่ของประเทศ ต้องอาศัยภาคส่วนต่างๆ ร่วมมือกันแก้ไขปัญหา ที่ผ่านมารัฐบาลพยายามดำเนินการแก้ไขปัญหามาอย่างต่อเนื่อง ต้องการให้ปัญหาได้รับการแก้ไข ซึ่งการดำเนินการมีทิศทางที่่ดี เกิดผลเป็นรูปธรรมมากขึ้น ยืนยันรัฐบาลมุ่งหวังให้การแก้ไขปัญหาสร้างประโยชน์ต่อประชาชนอย่างยั่งยืน
วันศุกร์ที่ 3 มีนาคม 2566
03/03/2566
ผู้ตรวจวีระกิตติ์ฯ ลงพื้นที่ยะลา ตรวจราชการรอบ 1 พร้อมรับฟังข้อคิดเห็น ข้อเสนอแนะการพัฒนาอุตสาหกรรมและบูรณาการการทำงาน
ผู้ตรวจราชการกระทรวงอุตสาหกรรม ลงพื้นที่ยะลา ตรวจราชการรอบ 1 พร้อมรับฟังข้อคิดเห็น ข้อเสนอแนะการพัฒนาอุตสาหกรรมและบูรณาการการทำงานจากตัวแทนภาคเอกชนและหน่วยงานเครือข่ายในพื้นที่
เมื่อวันที่ 1 มีนาคม 2566 เวลา 10.30 น. นายวีระกิตติ์ รันทกิจธนวิชญ์ ผู้ตรวจราชการ ลงพื้นที่ยะลาตรวจราชการและการดำเนินงาน ประจำปีงบประมาณ พ.ศ.2566 รอบที่ 1 ซึ่งมี นายสมบัติ สุวรรณมณี อุตสาหกรรมจังหวัดยะลาและเจ้าหน้าที่เข้าร่วม
โดย ผู้ตรวจวีระกิตติ์ฯ ได้ชี้แจงนโยบายและแผนการตรวจราชการ และเน้นย้ำให้เจ้าหน้าที่ทุกคนดำเนินงานตามนโยบาย MIND ของกระทรวงอุตสาหกรรม ทั้ง 4 มิติ ได้แก่ 1.ความสำเร็จของธุรกิจ 2.การดูแลชุมชนและสังคม 3.สิ่งแวดล้อม และ 4.การกระจายรายได้ให้กับชุมชน ให้มีประสิทธิภาพและเกิดผลสัมฤทธิ์ให้เห็นเป็นรูปธรรม ตามแนวคิด "ใช้ หัว และ ใจ ปั้นอุตสาหกรรมคู่ชุมชน"
ทั้งนี้ ผู้ตรวจวีระกิตติ์ฯ ได้ขอบคุณและให้กำลังใจเจ้าหน้าที่ทุกท่านในการปฏิบัติงาน และได้มอบนโยบายและข้อเสนอแนะ อาทิ การตรวจกำกับดูแลสถานประกอบกิจการโรงงานให้ได้ 100% การขออนุญาตและการรายงานการจัดการของเสีย (สก.1,2,3) ให้เป็นไปตามที่กฎหมายกำหนด เร่งรัดการส่งเสริมโรงงานให้ได้การรับรองอุตสาหกรรมสีเขียวที่เป็นไปตามเป้าหมายที่ 80% การประชาสัมพันธ์การแจ้งข้อมูลการประกอบกิจการโรงงานรายเดือน (รง.8) และรายปี (รง.9) ตามกฎหมาย ตามแบบ Single Form การเบิกจ่ายงบประมาณให้เป็นไปตามมาตรการเร่งรัดการเบิกจ่ายงบประมาณ ตามมติ ครม. การดำเนินงานการประเมินคุณธรรมและความโปร่งใสในการดำเนินงานภาครัฐ (ITA) โดยให้มีคะแนนที่เพิ่มขึ้นจากปีที่ผ่านมา ดำเนินงานเกี่ยวกับโครงการต่างๆ ที่ได้รับงบประมาณให้เป็นไปตามเป้าหมายที่กำหนดไว้
นอกจากนี้ ยังได้พบปะและรับฟังข้อคิดเห็น ข้อเสนอแนะ ในการพัฒนาอุตสาหกรรมและบูรณาการการทำงานในพื้นที่จากตัวแทนภาคเอกชนและหน่วยงานต่างๆ ที่อยู่ภายใต้กระทรวงอุตสาหกรรม อาทิ ประธานสภาอุตสาหกรรมจังหวัดยะลา ประธานหอการค้าจังหวัดยะลา และธนาคารพัฒนาวิสาหกิจขนาดกลางและขนาดย่อมแห่งประเทศไทย สาขาจังหวัดยะลา
วันศุกร์ที่ 3 มีนาคม 2566
03/03/2566
​โฆษกรัฐบาลเผย รัฐบาลบริหารหนี้สาธารณะอย่างรอบคอบ ระมัดระวัง ยึดหลัก “ครบถ้วน ถูกต้อง ตรงเวลา” ไม่เคยผิดนัดชำระหนี้ วางแผนการใช้งบประมาณอย่างคุ้มค่า เพื่อให้เกิดประโยชน์สูงสุด
​โฆษกรัฐบาลเผย รัฐบาลบริหารหนี้สาธารณะอย่างรอบคอบ ระมัดระวัง ยึดหลัก “ครบถ้วน ถูกต้อง ตรงเวลา” ไม่เคยผิดนัดชำระหนี้ วางแผนการใช้งบประมาณอย่างคุ้มค่า เพื่อให้เกิดประโยชน์สูงสุดต่อประเทศชาติ และประชาชน
วันที่ 3 มีนาคม 2566 นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยถึงกรณีหนี้สาธารณะคงค้าง และความสามารถในการชำระหนี้ของประเทศไทย ว่า หนี้สาธารณะของประเทศไทยส่วนใหญ่กว่าร้อยละ 98 เป็นหนี้ในประเทศ และใช้เพื่อการลงทุนในโครงสร้างพื้นฐานเพื่อกระจายความเจริญ ลดความเหลื่อมล้ำทางสังคม ขยายโอกาส และยกระดับคุณภาพชีวิตของประชาชน รวมทั้งเพิ่มขีดความสามารถในการแข่งขันของประเทศ เช่น โครงการพัฒนาการขนส่งทั้งทางบก ทางน้ำ และทางอากาศ อาทิเช่นโครงการรถไฟฟ้าขนส่งมวลชนในเขตกรุงเทพฯ และปริมณฑล โครงการก่อสร้างรถไฟทางคู่ และปรับปรุงทางรถไฟทั่วประเทศ โครงการก่อสร้างทางสายหลักเป็น 4 ช่องจราจร การพัฒนาโครงข่ายถนนมอเตอร์เวย์ โครงการพัฒนาระบบสายส่งและสถานีไฟฟ้าทั่วประเทศ โครงการพัฒนาระบบบริหารจัดการทรัพยากรน้ำและก่อสร้าง การปรับปรุงขยายการประปา ไฟฟ้า ทั้งในส่วนของกรุงเทพฯ และปริมณฑล และในส่วนภูมิภาค เป็นต้น
นายอนุชา กล่าวด้วยว่า ที่ผ่านมารัฐบาลบริหารหนี้สาธารณะอย่างรอบคอบและระมัดระวัง ภายใต้กรอบในการบริหารหนี้สาธารณะ ตลอดจนชำระหนี้เงินต้นและดอกเบี้ยได้อย่างมีวินัย โดยยึดหลัก “ครบถ้วน ถูกต้อง ตรงเวลา” อย่างเคร่งครัด และไม่เคยผิดนัดชำระหนี้ นอกจากนี้ บริษัทจัดอันดับความน่าเชื่อถือในระดับสากล อาทิ S&P Moody’s และ Fitch คงอันดับความน่าเชื่อถือของประเทศไทยที่ระดับ BBB+ และมุมมองความน่าเชื่อถือของประเทศไทยอยู่ในระดับมีเสถียรภาพ (Stable Outlook) ปัจจุบัน เนื่องจากประเทศไทยมีความเข้มแข็งภาคการคลังและภาคการเงินต่างประเทศอยู่ในระดับสูง
“สถานะทางการคลังของประเทศยังคงแข็งแกร่ง ซึ่งหลายสถาบันจัดอันดับความน่าเชื่อถือจากต่างประเทศ ได้ออกบทความให้การยอมรับความมีเสถียรภาพทางการคลังของประเทศไทยมาอย่างต่อเนื่องในช่วงหลายปีที่ผ่านมา นอกจากนั้น รัฐบาลมีศักยภาพในการชำระหนี้ และยังไม่เคยผิดนัดชำระหนี้ และที่สำคัญรัฐบาลวางแผนการใช้งบประมาณอย่างรอบคอบ คุ้มค่า เพื่อให้เกิดประโยชน์สูงสุดต่อประเทศชาติ และประชาชน” นายอนุชา กล่าว
วันศุกร์ที่ 3 มีนาคม 2566
03/03/2566
​นายกรัฐมนตรีตรวจเยี่ยมสภาพเจดีย์ชัยมงคลเพื่อเตรียมการบูรณะ พร้อมสักการะสิ่งศักดิ์สิทธิ์วัดใหญ่ชัยมงคล เพื่อความเป็นสิริมงคล ในการลงพื้นที่ปฏิบัติราชการ จ.พระนครศรีอยุธยา
​นายกรัฐมนตรีตรวจเยี่ยมสภาพเจดีย์ชัยมงคลเพื่อเตรียมการบูรณะ พร้อมสักการะสิ่งศักดิ์สิทธิ์วัดใหญ่ชัยมงคล เพื่อความเป็นสิริมงคล ในการลงพื้นที่ปฏิบัติราชการ จ.พระนครศรีอยุธยา
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรีเปิดเผยว่า วันนี้ (3 มีนาคม 2566) เวลา 10.10 น. ณ วัดใหญ่ชัยมงคล ตำบลคลองสวนพลู อำเภอพระนครศรีอยุธยา จังหวัดพระนครศรีอยุธยา พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม สักการะพระพุทธชัยมงคลและนมัสการพระครูสิริชัยมงคล ชยธมโม เจ้าอาวาสวัดใหญ่ชัยมงคล ในอุโบสถ เพื่อความเป็นสิริมงคลในการลงพื้นที่ปฏิบัติราชการจังหวัดพระนครศรีอยุธยา โดยมีพลเอก อนุพงษ์ เผ่าจินดา รัฐมนตรีว่าการกระทรวงมหาดไทย นายธนกร วังบุญคงชนะ รัฐมนตรีประจำสำนักนายกรัฐมนตรี และนายพีระพันธุ์ สาลีรัฐวิภาค เลขาธิการนายกรัฐมนตรี เข้าร่วมด้วย
โอกาสนี้ นายกรัฐมนตรีเข้ากราบสักการะพระประธานและนมัสการพระครูสิริชัยมงคล ชยธมฺโม เจ้าอาวาสวัดใหญ่ชัยมงคล ถวายชุดไทยธรรมและผ้าไตร ณ อุโบสถ พร้อมกรวดน้ำรับพรจากเจ้าอาวาสวัดใหญ่ชัยมงคล จากนั้นนายกรัฐมนตรีได้ถวายผ้าห่มพระพุทธรูปและผ้าห่มพระเจดีย์ เพื่อสักการะพระเจดีย์ชัยมงคลและสักการะพระพุทธรูปปางไสยาสน์ ต่อด้วยเข้าสักการะพระบรมราชานุสาวรีย์สมเด็จพระนเรศวรมหาราช พร้อมถวายมาลา ถวายดาบและถวายไก่กับช้างคู่เพื่อความเป็นสิริมงคลในการตรวจราชการที่จังหวัดพระนครศรีอยุธยา
ทั้งนี้ นายกรัฐมนตรีได้ร่วมถ่ายภาพกับประชาชนในพื้นที่ รวมทั้งนักท่องเที่ยวชาวไทยและชาวต่างชาติด้วยบรรยากาศที่อบอุ่นและเป็นกันเอง พร้อมกล่าวขอบคุณประชาชนชาวอยุธยาทุกคนที่มาให้การต้อนรับด้วยความอบอุ่น การทำบุญไหว้พระเป็นการสร้างบุญกุศลและสร้างความเป็นสิริมงคลให้กับตนเองและผู้อื่น ขอให้ประชาชนมีความสุขและช่วยกันปกปักรักษาชาติ ศาสนา พระมหากษัตริย์เหมือนอย่างประวัติศาสตร์ชาติไทยในอดีตของเรา
วันศุกร์ที่ 3 มีนาคม 2566
03/03/2566
ผู้ตรวจสมพลฯ ลงพื้นที่สุรินทร์ ร่วมตรวจบูรณาการกับสำนักนายกฯ ประเด็น การส่งเสริมการท่องเที่ยวเชิงสร้างสรรค์และวัฒนธรรม และการพัฒนาศักยภาพคนตลอดช่วงชีว
ผู้ตรวจราชการกระทรวงอุตสาหกรรม ลงพื้นที่สุรินทร์ ร่วมตรวจบูรณาการกับสำนักนายกฯ ประเด็น การส่งเสริมการท่องเที่ยวเชิงสร้างสรรค์และวัฒนธรรม และการพัฒนาศักยภาพคนตลอดช่วงชีวิต
เมื่อวันที่ 2 มีนาคม 2566 เวลา 09.00 น. นายสมพล โนดไธสง ผู้ตรวจราชการกระทรวงอุตสาหกรรม ร่วมการตรวจราชการแบบบูรณาการ พื้นที่เขตตรวจราชการที่ 13 ประจำปีงบประมาณ พ.ศ. 2566 รอบที่ 1 ณ ห้องประชุมข้าวสารหอม ศาลากลางจังหวัดสุรินทร์ โดยมีนายสุวิทย์ วิจิตรโสภา ผู้ตรวจราชการสำนักนายกรัฐมนตรี เป็นประธาน พร้อมด้วย ผู้ตรวจราชการกระทรวงศึกษาธิการ (นางสุปราณี นฤนาทนโรดม) ผู้ตรวจราชการกระทรวงการพัฒนาสังคมและความมั่นคงของมนุษย์ (นางอภิญญา ชมภูมาศ) ผู้ตรวจราชการกระทรวงมหาดไทย (นายสมภพ สมิตะสิริ) ผู้ตรวจราชการกระทรวงคมนาคม (นายสมชาย สุมนัสขจรกุล) ผู้ตรวจราชการกระทรวงแรงงาน (นางต้องใจ สุทัศน์ ณ อยุธยา) ผู้ตรวจราชการกระทรวงวัฒนธรรม (นายกฤษฎา คงคะจันทร์)
โดยประเด็นในการตรวจบูรณาการในปีนี้ คือ การส่งเสริมการท่องเที่ยวเชิงสร้างสรรค์และวัฒนธรรม และการพัฒนาศักยภาพคนตลอดช่วงชีวิต หน่วยรับตรวจ คือ จังหวัดสุรินทร์ ซึ่งมีหัวหน้าส่วนราชการในจังหวัด ร่วมเข้ารับการตรวจและชี้แจงข้อมูลผลการดำเนินงานในส่วนที่เกี่ยวข้อง
ทั้งนี้ ผู้ตรวจสมพลฯ ได้ให้ข้อคิดเห็นในส่วนของการเชื่อมโยงและรองรับการท่องเที่ยวในจังหวัด ซึ่งทาง กระทรวงอุตสาหกรรมได้มีมาตรฐานต่าง ๆ โดยเฉพาะ มอก.เอส เพื่อรองรับสินค้าและบริการของวิสาหกิจขนาดกลางและขนาดย่อม เพื่อยกระดับผลิตภัณฑ์และรองรับความต้องการของนักท่องเที่ยว
วันศุกร์ที่ 3 มีนาคม 2566
จีนพร้อมผลักดันความร่วมมือเพื่อพัฒนาระบบรางไทย
จีนพร้อมผลักดันความร่วมมือเพื่อพัฒนาระบบรางไทย
รศ.ดร. พาสิทธิ์ หล่อธีรพงศ์รองปลัดกระทรวงการอุดมศึกษา วิทยาศาสตร์ วิจัยและนวัตกรรม (อว.) พร้อมด้วยศ. (วิจัย) ดร. ชุติมา เอี่ยมโชติชวลิตผู้ว่าการสถาบันวิจัยวิทยาศาสตร์และเทคโนโลยีแห่งประเทศไทย (วว.) และผู้บริหารระดับสูงของกระทรวง อว. ได้ร่วมหารือกับMr. Jiang Hui,Chairman of China Academy of Railway Sciences (CARS) สาธารณรัฐประชาชนจีน เมื่อวันที่ ๑๐ กุมภาพันธ์ ๒๕๖๖ เพื่อพัฒนาต่อยอดความร่วมมือด้านระบบราง ทั้งการวิจัยพัฒนา และการพัฒนาบุคลากร
ในการนี้ดร.พาสิทธิ์ รองปอว. กล่าวว่า เป็นโอกาสอันดีที่คณะผู้บริหาร อว. ได้เข้าเยี่ยมชมโรงงานต้นแบบระบบรางของรถไฟความเร็วสูง และศูนย์ทดสอบระบบรางของ CARS โดยประเทศไทยให้ความสำคัญกับการลงทุนและการพัฒนาโครงสร้างพื้นฐานระบบรางอย่างต่อเนื่อง ไม่ว่าจะเป็นโครงการการพัฒนาระบบรถไฟฟ้ารอบพื้นที่ กทม. โครงการรถไฟรางคู่และโครงการรถไฟความเร็วสูง ความร่วมมือที่ได้จากการหารือในครั้งนี้จะนำไปสู่การพัฒนาองค์ความรู้ การวิจัย และบุคลากรด้านระบบรางของไทย ให้สามารถพัฒนาระบบรางของไทยให้มีค่าใช้จ่ายลดลงในขณะที่มีประสิทธิภาพของระบบรางที่ดีขึ้น ทั้งนี้ วว. ซึ่งเป็นหน่วยงานวิจัยด้านระบบรางที่มีความโดดเด่นของไทยจะมีโอกาสได้แลกเปลี่ยน เรียนรู้ การพัฒนาเทคโนโลยีการสร้างและ การพัฒนาระบบรางร่วมกับ CARS ผ่านการแลกเปลี่ยนนักวิจัยและบุคลากร และการพัฒนาหลักสูตรการเรียนรู้เพื่อขยายผลการพัฒนาระบบรางของไทยให้มีความก้าวหน้าทัดเทียมกับระบบรางของจีน
ด้านดร. ชุติมาผู้ว่าการ วว. เสนอขอรับการสนับสนุนเพื่อการร่วมวิจัยในการพัฒนาเทคโนโลยีระบบจ่ายไฟฟ้าเหนือหัวรถจักร หรือ Overhead Catenary System: OCS ซึ่งเป็นเทคโนโลยีเดียวกับที่ CARS ได้วิจัยพัฒนาและประยุกต์ใช้จริงแล้ว ในปัจจุบัน ความร่วมมือดังกล่าวกับ CARS จะทำให้ไทยสามารถเปลี่ยนระบบหัวจักรรถไฟจากระบบดีเซลเป็นระบบไฟฟ้าซึ่งมีประสิทธิภาพสูงขึ้นและเป็นมิตรต่อสิ่งแวดล้อมมากขึ้น นอกจากนั้น การรับการถ่ายทอดเทคโนโลยีและการพัฒนาบุคลากรสำหรับระบบดังกล่าวจากจีนจะช่วยผลักดันให้ไทยเป็นศูนย์กลางด้านการวิจัยพัฒนา และการผลิตระบบหัวจักรไฟฟ้าของกลุ่มประเทศอาเซียนในอนาคต นอกจากนี้ ฝ่ายจีนได้กล่าวถึงความสำคัญของความร่วมมือกับประเทศไทย ซึ่งมีความสัมพันธ์อันดีกับประเทศจีนมาอย่างยาวนาน พร้อมเน้นย้ำถึงแนวทางการพัฒนากำลังคนของจีนซึ่งยึดหลักการที่ว่า “คนเป็นผู้พัฒนาเทคโนโลยี” ดังนั้น การพัฒนาด้านกำลังคนจึงเป็นสิ่งสำคัญ
ทั้งนี้ CARS มีหน่วยงานเฉพาะเพื่อการพัฒนาบุคลากรด้านระบบราง และพร้อมถ่ายทอดความเชี่ยวชาญในการฝึกอบรมบุคลากรให้แก่ฝ่ายไทย โดยยินดีต้อนรับบุคลากรวิจัยของไทยให้มาฝึกอบรมที่ประเทศจีน การหารือในครั้งนี้ถือเป็นจุดเริ่มต้นที่ดีที่ทั้งสองฝ่ายจะได้ทำงานร่วมกันอย่างต่อเนื่องเพื่อพัฒนาความสัมพันธ์ที่ดี ของทั้งสองประเทศต่อไป
วันศุกร์ที่ 3 มีนาคม 2566
กรมทางหลวง ขยาย 4 ช่องจราจร ทล.212 ตำบลพะทาย - อำเภอท่าอุเทน จังหวัดนครพนม แล้วเสร็จ สนับสนุนเขตเศรษฐกิจพิเศษและส่งเสริมการค้าชายแดน
...
นายสราวุธ ทรงศิวิไล อธิบดีกรมทางหลวง กระทรวงคมนาคม เปิดเผยว่า กรมทางหลวง (ทล.) โดยสำนักก่อสร้างทางที่ 2 ได้ดำเนินโครงการก่อสร้างขยายทางหลวงหมายเลข 212 สาย อำเภอบ้านแพง - อำเภอท่าอุเทน ตอน ตำบลพะทาย อำเภอท่าอุเทน จาก 2 ช่องจราจร ให้เป็น 4 ช่องจราจร โครงการดังกล่าวเป็นส่วนหนึ่งของโครงการพัฒนาทางหลวง ตามนโยบายของ นายศักดิ์สยาม ชิดชอบ รัฐมนตรีว่าการกระทรวงคมนาคม ที่ต้องการเชื่อมโยงโครงข่ายคมนาคมกับกลุ่มประเทศสมาชิกอาเซียน และสนับสนุนการพัฒนาด้านเศรษฐกิจพิเศษ ทั้งในด้านอุตสาหกรรมการลงทุน การค้าชายแดน การขนส่ง และการท่องเที่ยวในภาคตะวันออกเฉียงเหนือ ให้มีศักยภาพเพิ่มขึ้น
ทางหลวงหมายเลข 212 (สายหนองคาย - อุบลราชธานี) เป็นทางหลวงสายรองประธาน มีจุดเริ่มต้นที่ กม. 0 อำเภอเมือง จังหวัดหนองคาย เป็นเส้นทางความสำคัญเชื่อมโยงไปสู่จังหวัดบึงกาฬ นครพนม มุกดาหาร อำนาจเจริญ และสิ้นสุดที่จังหวัดอุบลราชธานี ที่ กม. 580+375 ระยะทางยาว 580.375 กิโลเมตร ต่อมา ทล. ได้ดำเนินการก่อสร้างขยายทางหลวงหมายเลข 212 สาย อำเภอบ้านแพง - อำเภอท่าอุเทน ตอน ตำบลพะทาย - อ.ท่าอุเทน ระหว่าง กม. ที่ 255+000 - 284+571 ระยะทางยาวประมาณ 30.48 กิโลเมตร อยู่ในพื้นที่อำเภอบ้านแพง จังหวัดนครพนม เนื่องจากปัจจุบันการจราจรหนาแน่น มีปริมาณการจราจรเฉลี่ยรายวัน 8,000 คันต่อวัน เป็นรถบรรทุกหนักถึงร้อยละ 26.34 โดยตอน นครพนม - ท่าอุเทน เป็นทางหลวงขนาด 2 ช่องจราจร แบบวิ่งสวน จึงมีความจำเป็นต้องมีการปรับปรุงขยายเส้นทางเพื่อให้มีความสะดวกปลอดภัย อีกทั้งสนับสนุนการเชื่อมโยง กับสะพานข้ามแม่น้ำโขงที่จังหวัดมุกดาหารและนครพนม ก่อสร้างเป็นมาตรฐานทางชั้นพิเศษ 4 ช่องจราจร (ไป - กลับ ข้างละ 2 ช่องจราจร) ผิวทางแบบแอสฟัลท์คอนกรีตกว้างช่องละ 3.50 เมตร ไหล่ทางด้านนอก กว้าง 2.50 เมตร ไหล่ทางด้านในกว้าง 1.00 เมตร รวมความกว้าง 10.50 เมตร แบ่งทิศทางการจราจรด้วยเกาะกลาง พร้อมติดตั้งไฟฟ้าแสงสว่างและอุปกรณ์อำนวยความปลอดภัย งบประมาณ 1,392 ล้านบาท ทั้งนี้ ทล. มีเป้าหมายที่จะทำให้สายทางนี้เป็นขนาด 4 ช่องจราจรต่อเนื่องตลอดสายทางอย่างสมบูรณ์ เพื่อสนับสนุนด้านการคมนาคมขนส่งให้มีความสะดวก รวดเร็ว และปลอดภัยยิ่งขึ้น ส่งเสริมคุณภาพชีวิต เศรษฐกิจ และสังคมของจังหวัดนครพนมเพิ่มศักยภาพในการเชื่อมโยงกับกลุ่มสมาชิกอาเซียนทั้งในด้านอุตสาหกรรม การลงทุน การค้าชายแดน การขนส่งและการท่องเที่ยว
ทล. ขอความร่วมมือผู้ใช้ทางปฏิบัติตาม “ชีวิตวิถีใหม่ ขับขี่อย่างปลอดภัย ไร้อุบัติเหตุ” ขับขี่ด้วยความระมัดระวังเพื่อความปลอดภัยของตัวท่านและผู้ร่วมทาง ประชาชนสามารถสอบถามเส้นทางการเดินทางได้ที่สายด่วน ทล. โทร. 1586 (โทรฟรีทุกเครือข่ายตลอด 24 ชั่วโมง)
วันศุกร์ที่ 3 มีนาคม 2566
03/03/2566
​ธนาคาร 8 แห่งเปิดศูนย์รับแจ้งเหตุภัยทางการเงินจากมิจฉาชีพ ประชาชนผู้ประสบภัยโทรได้ 24 ชั่วโมง
​ธนาคาร 8 แห่งเปิดศูนย์รับแจ้งเหตุภัยทางการเงินจากมิจฉาชีพ ประชาชนผู้ประสบภัยโทรได้ 24 ชั่วโมง
วันที่ 3 มีนาคม 2566 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ตามที่พล.อ.ประยุทธ์ จันทร์โอชา นายกรัฐมนตรีและรมว.กลาโหมได้กำชับหน่วยงานที่เกี่ยวข้องเร่งประสานความร่วมมือเพื่อแก้ไขปัญหามิจฉาชีพหลอกหลวงประชาชนผ่านช่องทางออนไลน์ มีการโอนเงินออกจากบัญชีผ่านแอปพลิเคชันของธนาคารจนเกิดความเสียหายเป็นวงกว้าง กระทรวงการคลัง กระทรวงดิจิทัลเพื่อเศรษฐกิจและสังคม(ดีอีเอส) ธนาคารแห่งประเทศไทย(ธปท.) และหน่วยงานที่เกี่ยวข้อง ได้ทำงานร่วมกับสมาคมธนาคารไทย และธนาคารของรัฐอย่างใกล้ชิด เพื่อป้องกันปัญหาและบรรเทาความเสียหายที่จะเกิดแก่ประชาชน
ล่าสุด ทั้งส่วนธนาคารพาณิชย์และธนาคารเฉพาะกิจรวม 8 แห่ง ได้เปิดศูนย์รับแจ้งเหตุภัยทางการเงินจากมิจฉาชีพของธนาคาร เพื่อเป็นช่องทางให้ประชาชนที่ได้รับผลกระทบ หรือตกเป็นเหยื่อของมิจฉาชีพโทรแจ้งเหตุ ได้ตลอด 24 ชั่วโมง เพื่อสกัดกั้นความเสียหายให้เร็วที่สุด ประกอบด้วย ธนาคารกสิกรไทย 0-2888-8888 กด 001, ธนาคารกรุงไทย 0-2111-1111 กด 108, ธนาคารกรุงศรีอยุธยา 1572 กด 5, ธนาคารกรุงเทพ 1333 หรือ 0-2645-5555 กด *3, ธนาคารไทยพาณิชย์ 0-2777-7575, ธนาคารทหารไทยธนชาต 1428 กด 03, ธนาคารออมสิน 1115 กด 6 และ ธนาคารซีไอเอ็มบีไทย 0-2626-7777 กด 00
“หากประชาชนท่านใดเห็นว่าตนเองมีความเสี่ยงที่อาจประสบภัยจากมิจฉาชีพทางออนไลน์เนื่องจากมีการติดตั้งแอปพลิเคชันธนาคารทางมือถือ มีการทำธุรกรรมทางการเงินผ่านมือถืออยู่บ่อยๆ ขอให้บันทึกเบอร์ติดต่อศูนย์แจ้งเหตุฯ ของธนาคารที่ตนเองเป็นลูกค้า เพื่อว่าเมื่อเกิดเหตุจะได้โทรประสานเพื่อระงับธุรกรรมได้ทันที” น.ส.ไตรศุลี กล่าว
น.ส.ไตรศุลี กล่าวว่า การเปิดศูนย์แจ้งเหตุภัยทางการเงินจากมิจฉาชีพของสถาบันการเงินต่างๆ เป็นมาตรการควบคู่กับที่ขณะนี้ รัฐบาลได้ผลักดัน พระราชกำหนด (พ.ร.ก.) มาตรการป้องกันและปราบปรามอาชญากรรมทางเทคโนโลยี พ.ศ. …. เพื่อให้เป็นกฎหมายที่เข้ามาช่วยจัดการปัญหาได้อย่างเด็ดขาด ซึ่ง พ.ร.ก.ฯ มีสาระสำคัญในการเพิ่มประสิทธิภาพการปราบปรามการกระทำผิด ด้วยมาตรการต่างๆ อาทิ การแลกเปลี่ยนข้อมูลของสถาบันการเงินหรือผู้ประกอบธุรกิจที่เกี่ยวข้องผ่านระบบการแลกเปลี่ยนข้อมูลที่หน่วยงานที่มีอำนาจให้การอนุญาต เพื่อประสิทธิภาพการตรวจสอบธุรกรรมที่ผิดปกติ สถาบันการเงินสามารถระงับธุรกรรมได้เมื่อพบเหตุอันต้องสงสัยหรือได้รับแจ้งเหตุจากเจ้าของบัญชี ตลอดจนการกวาดล้างบัญชีม้า เป็นต้น
โดยขณะนี้ ดีอีเอส ธปท. สำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) และสมาคมธนาคารไทยอยู่ระหว่างการพัฒนาระบบกลางที่เรียกว่า ศูนย์ตรวจเช็กธุรกรรมที่มีความเสี่ยงทุจริต (Central Fraud Registry) เพื่อเป็นกลไกด้านข้อมูลที่จะช่วยในการยับยั้งความเสียหายที่อาจเกิดกับประชาชนเจ้าของบัญชีที่ตกเป็นเหยื่อของมิจฉาชีพ
วันพฤหัสบดีที่ 2 มีนาคม 2566
รัฐบาลจับตา “ไข้หวัดนก H5N1" สั่งทุกหน่วยที่เกี่ยวข้อง “ยกระดับเฝ้าระวัง” หลัง สธ.กัมพูชา รายงานพบผู้เสียชีวิต 1 ราย
.....
รัฐบาลโดยกระทรวงเกษตรและสหกรณ์ สั่งการไปยังหน่วยงานในสังกัดให้ยกระดับเฝ้าระวังและป้องกัน “โรคไข้หวัดนก H5N1” เข้าสู่ประเทศไทยอย่างเข้มงวด หลังจากกระทรวงสาธารณสุขกัมพูชา ได้แถลงการณ์ยืนยันการตรวจพบผู้ป่วยติดเชื้อไวรัสไข้หวัดนก ชนิด A สายพันธุ์ H5N1 และเสียชีวิตในเวลาต่อมา 1 ราย
.
ทั้งนี้ กรมปศุสัตว์ได้ให้เจ้าหน้าที่เข้าตรวจเยี่ยมเกษตรกรผู้เลี้ยงสัตว์ปีกอย่างใกล้ชิด พร้อมสุ่มเก็บตัวอย่างสัตว์ปีกในพื้นที่เสี่ยง รวมทั้งเพิ่มความเข้มงวดการเคลื่อนย้ายสัตว์และซากสัตว์ปีกภายในประเทศ และให้ชะลอการนำเข้าจากประเทศที่เกิดโรค
.
สำหรับการเลี้ยงสัตว์ปีกในระบบฟาร์มนั้น ต้องมีความปลอดภัยทางชีวภาพขั้นสูงสุด และมีสัตวแพทย์คอยควบคุมรักษาระบบความปลอดภัยทุกขั้นตอน
.
รัฐบาลจึงขอความร่วมมือไปยังเกษตรกรผู้เลี้ยงสัตว์ปีก ให้หมั่นสังเกตอาการสัตว์ปีกอย่างใกล้ชิด หากพบว่าสัตว์ป่วยตายผิดปกติ อย่านำไปจำหน่ายจ่ายแจก หรือนำไปประกอบอาหารโดยเด็ดขาด และให้รีบแจ้งเจ้าหน้าที่ที่เกี่ยวข้องทราบ เพื่อเร่งตรวจสอบและดำเนินมาตรการควบคุมโรคทันที
.
อ่านเพิ่มเติม คลิกhttps://www.thaigov.go.th/news/contents/details/65450
.
#ไทยคู่ฟ้า#สื่อสารรัฐบาลไทย
-------------------
วันศุกร์ที่ 3 มีนาคม 2566
​สถาบันการบินพลเรือน จัดพิธีมอบประกาศนียบัตรหลักสูตร Air Traffic Control : ATC รุ่นที่ 43
...
สถาบันการบินพลเรือนจัดพิธีมอบประกาศนียบัตรหลักสูตร Air Traffic Control : ATC รุ่นที่ 43
นางสาวภัคณัฏฐ์ มากช่วย ผู้ว่าการสถาบันการบินพลเรือน กระทรวงคมนาคม เป็นประธานในพิธีมอบประกาศนียบัตรหลักสูตร Air Traffic Control : ATC รุ่นที่ 43 โดยมีผู้บริหาร คณาจารย์ ร่วมเป็นเกียรติในพิธี สำหรับหลักสูตรดังกล่าว ดำเนินการฝึกอบรมตั้งแต่วันที่ 30 พฤษภาคม 2565 - 3 มีนาคม 2566 มีผู้เข้ารับการฝึกอบรมทั้งสิ้น 36 คน เป็นทุนจากบริษัทวิทยุการบินแห่งประเทศไทย จำกัด ทุนสำนักงานการบินพลเรือนแห่งประเทศไทย ทุนกองทัพเรือ ทุนรัฐบาลไทยตามแผนความร่วมมือเพื่อพัฒนาไทย - ภูฐาน และทุนส่วนตัวชาวมองโกเลีย เมื่อวันที่ 3 มีนาคม 2566 ณ สบพ. กรุงเทพฯ
วันศุกร์ที่ 3 มีนาคม 2566
03/03/2566
ผู้ตรวจวีระกิตติ์ฯ เป็นประธานเปิดการอบรมเชิงปฏิบัติการ โครงการพัฒนาผลิตภัณฑ์ของที่ระลึกสำหรับนักท่องเที่ยวจากเศษไม้ยางพาราสะท้อนอัตลักษณ์จังหวัดยะลา
ผู้ตรวชราชการกระทรวงอุตสาหกรรม เป็นประธานเปิดการอบรมเชิงปฏิบัติการ โครงการพัฒนาผลิตภัณฑ์ของที่ระลึกสำหรับนักท่องเที่ยวจากเศษไม้ยางพาราสะท้อนอัตลักษณ์จังหวัดยะลา
เมื่อวันที่ 1 มีนาคม 2566 เวลา 9.30 น. นายวีระกิตติ์ รันทกิจธนวิชญ์ ผู้ตรวจราชการกระทรวงอุตสาหกรรม ป็นประธานในพิธีเปิดการอบรมเชิงปฏิบัติการ โครงการพัฒนาผลิตภัณฑ์ของที่ระลึกสำหรับนักท่องเที่ยวจากเศษไม้ยางพาราสะท้อนอัตลักษณ์จังหวัดยะลา ประจำปีงบประมาณ 2566 โดยมีนายสมบัติ สุวรรณมณี อุตสาหกรรมจังหวัดยะลา กล่าวรายงาน ณ มหาวิทยาลัยราชภัฏยะลา โดยกิจกรรมดังกล่าวเป็นการอบรมเชิงปฏิบัติการในรูปแบบ Design Workshop ให้ความรู้ด้านการออกแบบพัฒนาผลิตภัณฑ์ แก่ผู้ผลิตในอุตสาหกรรมไม้ยางพารา OTOP วิสาหกิจชุมชนและประชาชนที่สนใจในจังหวัดยะลา ตามแนวคิด BCG Model จำนวน 50 คน ทั้งนี้โครงการดังกล่าวจะช่วยให้ประชาชนในพื้นที่มีรายได้ที่เพิ่มมากขึ้น ยกระดับชีวิตความเป็นอยู่ และสร้างความเข้มแข็งให้กับชุมชนในพื้นที่จังหวัดยะลา
วันศุกร์ที่ 3 มีนาคม 2566
ไฟเขียว! (ร่าง) แผนพัฒนารัฐบาลดิจิทัล ปี 66 - 70 ยกระดับบริการภาครัฐ พร้อมตั้งเป้าดัชนี EGDI ของไทย ติด TOP 40 ของโลก
.....
ที่ประชุม ครม. (28 ก.พ. 66) อนุมัติ (ร่าง) แผนพัฒนารัฐบาลดิจิทัลของประเทศไทย พ.ศ. 2566 - 2570 เพื่อเป็นกรอบและทิศทางการบริหารงานภาครัฐและการจัดทำบริการสาธารณะในรูปแบบของเทคโนโลยีดิจิทัลเพื่อการพัฒนาประเทศ ยกระดับการบริการประชาชนให้มีความสะดวก เปิดเผย ตรวจสอบได้ พร้อมสร้างการมีส่วนร่วมจากทุกภาคส่วน โดยตั้งเป้าความพึงพอใจของประชาชนต่อการใช้บริการออนไลน์ภาครัฐไม่น้อยกว่า 85% และอันดับดัชนีรัฐบาลอิเล็กทรอนิกส์ (EGDI) ของไทย ไม่ต่ำกว่าอันดับที่ 40 ของโลก จากปัจจุบันอยู่อันดับที่ 55 ของโลก
.
4 ยุทธศาสตร์สำคัญของแผนพัฒนารัฐบาลดิจิทัลฯ ฉบับนี้ คือ
- ยุทธศาสตร์ที่ 1 : ยกระดับการเปลี่ยนผ่านดิจิทัลภาครัฐ เพื่อการบริหารงานที่ยืดหยุ่น คล่องตัว และขยายสู่หน่วยงานภาครัฐระดับท้องถิ่น เช่น การเชื่อมโยง - แลกเปลี่ยนข้อมูลผ่านศูนย์แลกเปลี่ยนข้อมูลกลาง โดยการพัฒนาด้านบริการพื้นฐานและโครงสร้างพื้นฐาน
- ยุทธศาสตร์ที่ 2 : พัฒนาบริการที่สะดวกและเข้าถึงง่าย เพื่อประชาชนได้รับความสะดวกรวดเร็วในการใช้บริการต่าง ๆ ของหน่วยงานภาครัฐได้อย่างครบถ้วน ณ จุดเดียว (One-Stop Service)
- ยุทธศาสตร์ที่ 3 : สร้างมูลค่าเพิ่มและอำนวยความสะดวกแก่ภาคธุรกิจ เพื่อผู้ประกอบการได้รับความสะดวกรวดเร็วในการใช้บริการดิจิทัลของภาครัฐ
- ยุทธศาสตร์ที่ 4 : ส่งเสริมการมีส่วนร่วมของประชาชน และเปิดเผยข้อมูลเปิดภาครัฐ เพื่อทุกภาคส่วนมีส่วนร่วมในการดำเนินงานภาครัฐที่มีความโปร่งใส ตรวจสอบได้ผ่านช่องทางที่หลากหลาย
.
นับเป็นการต่อยอดจากแผนพัฒนารัฐบาลดิจิทัลฯ ที่ผ่านมา เพื่อวางโครงสร้างพื้นฐานทางดิจิทัล ขับเคลื่อนประเทศไทยสู่ผู้นำด้านดิจิทัล โดยตัวอย่างโครงการที่ประสบความสำเร็จและสร้างประโยชน์ให้กับภาคเศรษฐกิจและสังคม ได้แก่ พร้อมเพย์ ระบบภาษีออนไลน์ ฯลฯ ขณะที่หน่วยงานภาครัฐได้มีการนำเทคโนโลยีดิจิทัลเข้ามาประยุกต์ใช้เพื่อการบริหารจัดการและบริการประชาชนมาอย่างต่อเนื่อง
#ไทยคู่ฟ้า #สื่อสารรัฐบาลไทย
-------------------
วันศุกร์ที่ 3 มีนาคม 2566
การประชุม MUC - AOT Management Exchange 2023 ณ ท่าอากาศยานมิวนิก สหพันธ์สาธารณรัฐเยอรมนี
...
การประชุม MUC - AOT Management Exchange 2023 ณ ท่าอากาศยานมิวนิก สหพันธ์สาธารณรัฐเยอรมนี
นายนิตินัย ศิริสมรรถการ กรรมการผู้อำนวยการใหญ่ บริษัท ท่าอากาศยานไทย จำกัด (มหาชน) (AOT) กระทรวงคมนาคม นายกิตติพจน์ เวณุนันทน์ รองกรรมการผู้อำนวยการใหญ่ (สายงานเทคโนโลยีดิจิทัลและการสื่อสาร) และนางศรัญญา บุณยวัทน์ ผู้อำนวยการสำนักกิจการต่างประเทศ พร้อมคณะผู้แทน AOT ได้เดินทางไปเข้าร่วมประชุม MUC -AOT Management Exchange 2023 ณ ท่าอากาศยานมิวนิก สหพันธ์สาธารณรัฐเยอรมนี ระหว่างวันที่ 27 กุมภาพันธ์ - 3 มีนาคม 2566 โดยผู้บริหาร AOT ได้พบปะหารือร่วมกับ Mr.Jost Lammers ตำแหน่ง President and CEO of Munich Airport (MUC) เกี่ยวกับการดำเนินงานของ MUC และ AOT ภายหลังสถานการณ์ Covid-19 คลี่คลายและโครงการความร่วมมือระหว่าง MUC และ AOT ในอนาคต พร้อมกันนี้คณะผู้แทน AOT ได้เข้าประชุมร่วมกับผู้แทน MUC เพื่อแลกเปลี่ยนความรู้และประสบการณ์ ในหัวข้อ Cyber Security, Digital Strategy และ Airport Service Quality / Service Excellence ตลอดจนเยี่ยมชมอาคารผู้โดยสารเพื่อดูการนำเทคโนโลยีดิจิทัลและ Biometrics มาใช้ในการให้บริการผู้โดยสาร รวมถึง Hub Operation Center ซึ่งมีผู้แทนจากทุกส่วนงานที่เกี่ยวข้องกับการปฏิบัติการในเขตลานจอดมาปฏิบัติงานในสถานที่เดียวกันเพื่อเพิ่มประสิทธิภาพในการสื่อสารและเสริมสร้างขีดความสามารถในการเป็นศูนย์กลางการบิน
ทั้งนี้ การประชุมดังกล่าวเป็นไปตามบันทึกข้อตกลงความร่วมมือระหว่างท่าอากาศยาน (Sister Airport Agreement (SAA)) ที่กำหนดให้มีการประชุมแลกเปลี่ยนความรู้และประสบการณ์ในระดับผู้บริหาร (Management Exchange) ซึ่งเป็นกิจกรรมที่ได้ดำเนินการร่วมกันเป็นประจำ โดยมีวัตถุประสงค์เพื่อให้ผู้บริหารทั้งสองฝ่ายได้ประชุมแลกเปลี่ยนข้อมูลและเรียนรู้แนวทางปฏิบัติที่ดีที่สุดในหัวข้อที่สนใจร่วมกันซึ่งจะเป็นประโยชน์ต่อการบริหารจัดการ
ท่าอากาศยานในอนาคตต่อไป
วันศุกร์ที่ 3 มีนาคม 2566
03/03/2566
​ทิพานันแจ้งข่าว กลุ่มเปราะบาง ผู้สูงอายุ ผู้พิการ ผู้ป่วยติดเตียง มอบอำนาจยืนยันตัวตนบัตรสวัสดิการแห่งรัฐได้ เผย พล.อ.ประยุทธ์ ห่วงใยขอความร่วมมือประชาสัมพันธ์
​“ทิพานัน” แจ้งข่าว กลุ่มเปราะบาง ผู้สูงอายุ ผู้พิการ ผู้ป่วยติดเตียง มอบอำนาจยืนยันตัวตนบัตรสวัสดิการแห่งรัฐได้ เผย “พล.อ.ประยุทธ์”ห่วงใยขอความร่วมมือประชาสัมพันธ์ให้กลุ่มเปราะบางเข้าถึงข้อมูล ดำเนินการเด็ดขาดคนสวมสิทธิ์ทั้งแพ่งและอาญา
วันที่ 3 มีนาคม 2566 น.ส.ทิพานัน ศิริชนะ รองโฆษกประจำสำนักนายกรัฐมนตรี เปิดเผยว่า พล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม มุ่งมั่นในการลดความเหลื่อมล้ำ ตามนโยบายไม่ทิ้งใครไว้ข้างหลัง ผ่านบัตรสวัสดิการแห่งรัฐ เพื่อการดำรงชีวิตในเบื้องต้น สำหรับใช้สอยในชีวิตประจำวัน ไม่ต้องกู้ยืมเงินนอกระบบ ซึ่งในการลงทะเบียนโครงการบัตรสวัสดิการแห่งรัฐปี 2565 มีประชาชนให้ความสนใจเข้าร่วมโครงการเป็นจำนวนมากถึง 22 ล้านคน และมีผู้ได้รับสิทธิ 14.59 ล้านคนนั้น ทั้งนี้ผู้ที่ผ่านเกณฑ์การพิจารณาคุณสมบัติจะต้องยืนยันตัวตนตั้งแต่วันที่ 1 มีนาคม 2566 เป็นต้นไป ที่ธนาคารกรุงไทยฯ ธนาคารออมสิน และ ธ.ก.ส. โดยสามารถยืนยันตัวตนได้ตั้งแต่วันที่ 1 มีนาคม 2566 เป็นต้นไป โดยเมื่อยืนยันตัวตนเสร็จเรียบร้อยแล้วจะสามารถตรวจสอบสถานะการยืนยันตัวตนของตนเองผ่านทางเว็บไซต์ https://บัตรสวัสดิการแห่งรัฐ.mof.go.th หรือ https://welfare.mof.go.th ในวันถัดไป หรือติดต่อสอบถามเจ้าหน้าที่หน่วยงานรับลงทะเบียนทั้ง 7 หน่วยงาน หรือโทรศัพท์สอบถามได้ที่หน่วยงานที่เกี่ยวข้อง
น.ส.ทิพานัน กล่าวว่า ทั้งนี้ธนาคารเพื่อการเกษตรและสหรกณ์การเกษตรหรือธ.ก.ส. และธนาคารออมสินจะให้บริการยืนยันตัวตนเป็นเวลา 180 วันนับจากวันที่ประกาศผลการพิจารณาคุณสมบัติ (วันที่ 1 มีนาคม – 27 สิงหาคม 2566) และธนาคารกรุงไทยฯ จะให้บริการยืนยันตัวตน โดยยังไม่มีกำหนดวันสิ้นสุดการให้บริการ สำหรับการยืนยันตัวตนในช่วงวันหยุดเสาร์ – อาทิตย์ และวันหยุดนักขัตฤกษ์ให้ขึ้นอยู่กับการพิจารณาของแต่ละธนาคาร โดยผู้ลงทะเบียนที่ผ่านเกณฑ์การพิจารณาคุณสมบัติ ดำเนินการผูกบัญชีพร้อมเพย์กับหมายเลขประจำตัวประชาชนเพื่อรับสิทธิสวัสดิการ โดยสามารถผูกบัญชีพร้อมเพย์กับธนาคารใดก็ได้
รองโฆษกประจำสำนักนายกรัฐมนตรี กล่าวว่า ทั้งนี้ในส่วนของกลุ่มเปราะบาง ได้แก่ผู้สูงอายุ ผู้พิการและผู้ป่วยติดเตียง ที่ไม่สะดวกต่อการเดินทาง ไม่ต้องเดินทางไปยืนยันตัวตนที่ธนาคาร สามารถมอบอำนาจให้บุคคลอื่นมาลงทะเบียนแทนได้ โดยใช้เอกสาร ดังนี้
1.แบบฟอร์มลงทะเบียน
2.สำเนาบัตรประจำตัวประชาชน (ผู้ลงทะเบียน)พร้อมลงลายมือชื่อ
3.สำเนาบัตรประจำตัวประชาชน (คู่สมรส)พร้อมลงลายมือชื่อ
4.สำเนาบัตรประจำตัวประชาชน (บุตร)หรือ สำเนาสูติบัตร พร้อมลงลายมือชื่อ
เอกสารสำหรับมอบอำนาจ มีดังนี้
1.หนังสือมอบอำนาจ (ดาวน์โหลดได้ที่เว็บไซต์โครงการบัตรสวัสดิการแห่งรัฐ)
2.บัตรประจำตัวประชาชน (ผู้ได้รับมอบอำนาจ)
3.สำเนาบัตรประจำตัวประชาชนคนพิการ (ถ้ามี) หรือใบรับรองแพทย์ (ถ้ามี)
“ทั้งนี้พล.อ.ประยุทธ์ มีความห่วงใยกลุ่มเปราะบางดังกล่าว โดยขอความร่วมมือให้หน่วยงานที่เกี่ยวข้อง เครือข่ายในชุมชน ท้องถิ่นได้เร่งประชาสัมพันธ์และช่วยเหลือกลุ่มเปราะบางให้เข้าถึงข้อมูล และปฏิบัติตามขั้นตอนให้ถูกต้องเพื่อไม่ให้เสียสิทธิ์ รวมทั้งสั่งการให้ดำเนินอย่างเด็ดขาดกับผู้ที่สวมสิทธิ์บัตรสวัสดิการแห่งรัฐ โดยเฉพาะกลุ่มเปราะบาง ถือเป็นการซ้ำเติมผู้ที่เดือดร้อน โดยมีโทษทั้งทางอาญาและทางแพ่ง”น.ส.ทิพานัน กล่าว
วันพฤหัสบดีที่ 2 มีนาคม 2566
02/03/2566
ผู้ตรวจสมพลฯ ลงพื้นที่บุรีรัมย์ จับมือสถานประกอบการร่วมขับเคลื่อนนโยบาย MIND ของกระทรวงอุตสาหกรรม ซึ่งมุ่งยกระดับ“อุตสาหกรรมดีอยู่คู่ชุมชนอย่างยั่งยืน
ผู้ตรวจราชการลงพื้นที่บุรีรัมย์ จับมือสถานประกอบการร่วมขับเคลื่อนนโยบาย MIND ของกระทรวงอุตสาหกรรม ซึ่งมุ่งยกระดับ“อุตสาหกรรมดีอยู่คู่ชุมชนอย่างยั่งยืน”
เมื่อวันที่ 1 มีนาคม 2566 เวลา 10.00 น. นายสมพล โนดไธสง ผู้ตรวจราชการกระทรวงอุตสาหกรรม พร้อมด้วยนายประสงค์ ผลส่ง อุตสาหกรรมจังหวัดบุรีรัมย์ และคณะลงพื้นที่ตรวจเยี่ยมสถานประกอบกิจการอุตสาหกรรมในพื้นที่จังหวัดบุรีรัมย์ ณ บริษัท นอร์ทอีส รับเบอร์ จํากัด (มหาชน) โดยผู้ตรวจสมพลฯ ได้แจ้งนโยบาย MIND ของกระทรวงอุตสาหกรรม ซึ่งมุ่งยกระดับ “อุตสาหกรรมดีอยู่คู่ชุมชนอย่างยั่งยืน” ทั้ง 4 มิติ ได้แก่ ความสำเร็จของธุรกิจ ชุมชน สังคม สิ่งแวดล้อม และการกระจายรายได้ให้กับชุมชน ซึ่งสถานประกอบการดังกล่าวได้มีการขับเคลื่อนตามนโยบาย MIND ดังนี้ ดําเนินธุรกิจผลิตและจําหน่ายยางแผ่นรมควัน (Ribbed Smoked Sheet : RSS) ยางแท่ง (Standard Thai Rubber : STR) และยางผสม (Mixtures Rubber) เพื่อจําหน่ายไปยังผู้ผลิตในอุตสาหกรรมยานยนต์ และกลุ่มผู้ค้าคนกลางทั้งในประเทศและต่างประเทศ อาทิ สาธารณรัฐประชาชนจีน ญี่ปุ่น สิงคโปร์ บังคลาเทศ และอินเดีย เป็นต้น นอกจากนี้ บริษัทฯ ยังเป็นผู้จัดให้มีการวิเคราะห์ทดสอบคุณภาพยางภายใต้การดำเนินงานของบริษัทฯ ตาม พ.ร.บ.ควบคุมยาง พ.ศ. 2542 มีการพัฒนาชุมชนโดยรอบสถานประกอบการ ดูแลสิ่งแวดล้อมโดยเน้นเรื่องความปลอดภัยต่อสังคมและอนุรักษ์สิ่งแวดล้อม รวมทั้งได้รับรางวัล Green Industry (GI) ระดับที่ 3 และบริษัทฯ ยังมุ่งมั่นผลิตสินค้าให้ได้ตามมาตรฐานสากล พัฒนาคุณภาพอย่างต่อเนื่อง ทําให้สามารถผลิตยางที่มีคุณภาพและได้รับการยอมรับจากลูกค้าทั้งในและต่างประเทศ
ทั้งนี้ ผู้ตรวจสมพลฯ ได้เน้นย้ำการประกอบการนอกจากความสำเร็จทางธุรกิจแล้ว ต้องมีการดูแลรักษาสิ่งแวดล้อม ดูแลชุมชนและกระจายรายได้สู่ชุมชนบริเวณรอบโรงงานให้มีรายได้ด้วย
วันศุกร์ที่ 3 มีนาคม 2566
03/03/2566
ผู้ตรวจสมพลฯ ลงพื้นที่สุรินทร์ ตรวจราชการรอบ 1 เน้นย้ำการดำเนินงานตาม MIND ใช้หัวและใจ ขับเคลื่อนแผนงานปี 2566
ผู้ตรวจราชการกระทรวงอุตสาหกรรม ลงพื้นที่สุรินทร์ ตรวจราชการรอบ 1 เน้นย้ำการดำเนินงานตาม MIND ใช้หัวและใจ ขับเคลื่อนแผนงานปี 2566 มุ่งยกระดับ “อุตสาหกรรมดีอยู่คู่ชุมชนอย่างยั่งยืน”
วันที่ 2 มีนาคม 2566 เวลา 13.00 น. นายสมพล โนดไธสง ผู้ตรวจราชการกระทรวงอุตสาหกรรม ลงพื้นที่จังหวัดสุรินทร์ ตรวจราชการกรณีปกติ รอบที่ 1 ประจำปีงบประมาณ พ.ศ. 2566 โดยมีนางอิฐสราชัย ลำพา อุตสาหกรรมจังหวัดสุรินทร์ และเจ้าหน้าที่ เข้าร่วมรับการตรวจราชการพร้อมรายงานตามประเด็นการตรวจราชการกรณีการตรวจกำกับ เร่งรัด ติดตาม เพื่อขับเคลื่อนการดำเนินงานที่สำคัญ และโครงการสำคัญของกระทรวงอุตสาหกรรม
ทั้งนี้ ผู้ตรวจสมพลฯ ได้เน้นย้ำให้เจ้าหน้าที่ทุกคนดำเนินการตาม MIND ของกระทรวงอุตสาหกรรม ใช้หัวและใจ ขับเคลื่อนแผนงานปี 2566 มุ่งยกระดับ “อุตสาหกรรมดีอยู่คู่ชุมชนอย่างยั่งยืน” ทั้ง 4 มิติ ได้แก่ 1.ความสำเร็จของธุรกิจ 2.ชุมชน สังคม 3.สิ่งแวดล้อม และ 4.การกระจายรายได้ให้กับชุมชน พร้อมข้อเสนอแนะในการปฏิบัติงาน รวมทั้งแนวทางปฏิบัติงานตามข้อสั่งการที่จะต้องปฏิบัติอย่างเคร่งครัด อาทิ การเบิกจ่ายงบประมาณให้เป็นไปตามแผนที่กำหนดและเป็นไปตามมาตรการเร่งรัดการเบิกจ่ายงบประมาณ ตามมติ ครม. รวมทั้งจะต้องจัดสรรและบริหารจัดการการใช้จ่ายงบประมาณอย่างรอบคอบ การตรวจ กำกับ ดูแลสถานประกอบการเน้นย้ำให้ตรวจ กำกับ ดูแลให้ครบถ้วน ดำเนินการตามแผนการตรวจ พร้อมจัดทำบันทึกการตรวจสอบทุกครั้ง โดยเฉพาะรายที่จะต้องมีเอกสารรับรองความปลอดภัย เพื่อเตรียมความพร้อมรองรับการตรวจของหน่วยตรวจสอบ รวมทั้งให้คำปรึกษาแนะนำแก่ผู้ประกอบการให้ปฏิบัติให้ถูกต้องตามกฎหมาย หากพบข้อบกพร่องให้สั่งการตาม พ.ร.บ.ที่เกี่ยวข้อง การอำนวยความสะดวกในการพิจารณาอนุญาตฯ จะต้องดำเนินการตามขั้นตอนให้อยู่ในกรอบระยะเวลาและอำนาจหน้าที่ โครงการแปรรูปสินค้าเกษตรอุตสาหกรรม 1 จังหวัด 1 ชุมชน (OPOAI-C) มีการคัดเลือกกลุ่มเป้าหมายบริเวณรอบสถานประกอบการที่ส่งผลกระทบ ควรมีการประสานสถานประกอบการเพื่อนำสินค้าที่มีการพัฒนาไปจำหน่ายในสถานประกอบการ เพื่อเป็นการมีส่วนร่วม CSR
รวมทั้งได้รับฟังแนวทางการดำเนินงาน และข้อเสนอแนะจากตัวแทนของภาคเอกชน ได้แก่ สภาอุตสาหกรรมจังหวัดสุรินทร์ และ ธพว.สาขาสุรินทร์ สุดท้ายผู้ตรวจสมพลฯ ได้ให้กำลังใจในการปฏิบัติงาน และขอให้ปฏิบัติงานอย่างเต็มความสามารถในทุกด้าน เพื่อผู้ประกอบการ ประชาชน และกระทรวงอุตสาหกรรม
วันพฤหัสบดีที่ 2 มีนาคม 2566
02/03/2566
​โฆษกรัฐบาลเผย นายกฯ สั่งการหน่วยงานที่เกี่ยวข้อง เร่งแก้ไขปัญหากลุ่มเรือประมงพื้นบ้านปิดอ่าวคลองปากบาราโดยด่วน ย้ำ ให้เกิดความเป็นธรรมกับทุกฝ่ายและไม่ให้ส่งผลกระทบต่อการท่องเที่ยว
​โฆษกรัฐบาลเผย นายกฯ สั่งการหน่วยงานที่เกี่ยวข้อง เร่งแก้ไขปัญหากลุ่มเรือประมงพื้นบ้านปิดอ่าวคลองปากบาราโดยด่วน ย้ำ ให้เกิดความเป็นธรรมกับทุกฝ่าย และไม่ให้ส่งผลกระทบต่อการท่องเที่ยวในพื้นที่
วันที่ 2 มีนาคม 2566 นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม รับทราบถึงปัญหากลุ่มเรือประมงที่ใช้เครื่องมือพาณิชย์กว่าร้อยลำ ปิดอ่าวคลองปากบารา ตำบลปากน้ำ อำเภอละงู จังหวัดสตูล ไม่ให้มีการเดินเรือเข้าออก เพื่อเรียกร้องให้ภาครัฐเร่งแก้ไขปัญหากรณีต้องหยุดเรือ เนื่องจากในทะเลมีกฎหมายทับซ้อนกัน 2 ฉบับ คือกฎหมายประมงและกฎหมายอุทยานแห่งชาติ ทำให้เรือประมงขนาดเล็กเครื่องพาณิชย์ ซึ่งส่วนใหญ่มีขนาดไม่เกิน 25 ตันกรอสไม่สามารถออกทำมาหากินได้กว่า 1 เดือน ซึ่งการปิดอ่าวเรือประมงดังกล่าวจนส่งผลกระทบต่อนักท่องเที่ยวนั้น
นายกรัฐมนตรีได้สั่งการหน่วยงานที่เกี่ยวข้องทั้งกรมประมง กระทรวงเกษตรและสหกรณ์ กรมอุทยานแห่งชาติ สัตว์ป่าและพันธุ์พืช สำนักงานตำรวจแห่งชาติ ผู้ว่าราชการจังหวัดสตูล เข้าไปหาแนวทางแก้ปัญหาที่เกิดขึ้นโดยด่วน โดยให้เกิดความเป็นธรรมกับทุกฝ่าย รวมไปถึงการดูแลนักท่องเที่ยวทั้งชาวไทยและชาวต่างประเทศ ให้สามารถเดินทางขึ้นฝั่ง-ข้ามไปเกาะ และให้ทันกับเที่ยวบิน เป็นไปด้วยความเรียบร้อยและปลอดภัย และไม่ให้เกิดผลกระทบต่อการท่องเที่ยวในพื้นที่ด้วย
วันศุกร์ที่ 3 มีนาคม 2566
03/03/2566
รมว.สุชาติ ห่วงลูกจ้างเคสแก๊สระเบิดโรงงานขนม จ.ชลบุรี สั่ง 5 เสือ ลงพื้นที่ตรวจสอบและช่วยเหลือตามสิทธิทันที
​รัฐมนตรีว่าการกระทรวงแรงงาน ห่วงลูกจ้างได้รับบาดเจ็บ 4 ราย กรณีแก๊สระเบิดโรงงานขนม จ.ชลบุรี สั่งหน่วยงานในสังกัดกระทรวงแรงงานลงพื้นที่ เร่งตรวจสอบหาสาเหตุและช่วยเหลือลูกจ้างตามสิทธิประโยชน์พึงได้รับทันที โดยเชิญพบ 8 มีนานี้
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยถึงกรณี สื่อเสนอข่าว 650 ชีวิต หนีตายระทึก แก๊สโรงงานขนมระเบิดกลางดึก ว่า ทันทีที่ทราบข่าว ผมรู้สึกห่วงใยความปลอดภัยในชีวิตและทรัพย์สินของลูกจ้าง นายจ้าง จากอุบัติเหตุดังกล่าว จึงได้สั่งการให้กรมสวัสดิการและคุ้มครองแรงงาน (กสร.) ส่งพนักงานตรวจความปลอดภัยสำนักงานสวัสดิการและคุ้มครองแรงงานจังหวัดชลบุรี ศูนย์ความปลอดภัยในการทำงานเขต 2 (ชลบุรี) ลงพื้นที่ร่วมกับสำนักงานประกันสังคมจังหวัดชลบุรี และสำนักงานจัดหางานจังหวัดชลบุรี เร่งตรวจสอบหาสาเหตุและช่วยเหลือลูกจ้างตามสิทธิทันที ในเบื้องต้นได้รับรายงานว่า เหตุเกิดเมื่อวันที่ 2 มีนาคม 2566 เวลา 22.40 น. สถานที่เกิดเหตุเป็นโรงงานผลิตและจำหน่ายอาหาร อำเภอพานทอง จังหวัดชลบุรี ขณะลูกจ้างกำลังผัดไส้ขนมอยู่นั้นเตาแก๊สสำหรับผัดไส้ขนมได้ระเบิด ทำให้ลูกจ้างทำงานกะดึกประมาณ 200 คน ต้องวิ่งหนีเอาชีวิตรอดออกจากโรงงาน โดยมีลูกจ้างได้รับบาดเจ็บ 4 ราย ได้แก่ น.ส. กิติยา ถาบุญเรือง อายุ 24 ปี ถูกไฟคลอกเป็นแผลพุพองทั้งตัวกว่า 80% , น.ส. จันรี อายุ 30 ปี สัญชาติกัมพูชา ถูกไฟคลอกมีแผลทั้งตัว อาการสาหัส , นางสอม อายุ 40 ปี สัญชาติกัมพูชา ได้รับบาดเจ็บเล็กน้อย และนายบุญจันทร์ บารมี อายุ 18 ปี สัญชาติลาว ได้รับบาดเจ็บเล็กน้อย เบื้องต้นกู้ภัยปฐมพยาบาลและนำส่งโรงพยาบาลพานทองทันที ส่วนสาเหตุอยู่ระหว่างการสอบสวนข้อเท็จจริง อย่างไรก็ตาม ผมได้สั่งการให้เจ้าหน้าที่สังกัดกระทรวงแรงงานดำเนินการตรวจสอบข้อเท็จจริง พร้อมติดตามสถานการณ์อย่างใกล้ชิด และจะเร่งดำเนินการให้ได้ลูกจ้างที่ได้รับบาดเจ็บได้รับสิทธิประโยชน์ตามกฎหมายต่อไป
ด้าน นายนิยม สองแก้ว อธิบดีกรมสวัสดิการและคุ้มครองแรงงาน (กสร.) กล่าวว่า พนักงานตรวจความปลอดภัยสำนักงานสวัสดิการและคุ้มครองแรงงานจังหวัดชลบุรี ศูนย์ความปลอดภัยในการทำงานเขต 2 (ชลบุรี) จะเชิญนายจ้างและผู้ที่เกี่ยวข้องมาสอบข้อเท็จจริงเพิ่มเติมถึงสาเหตุแก๊สระเบิด ในวันที่ 8 มีนาคม 2566 พร้อมทั้งตรวจสอบว่านายจ้างได้ปฏิบัติตามพระราชบัญญัติความปลอดภัย อาชีวอนามัย และสภาพแวดล้อมในการทำงาน พ.ศ. 2554 กฎกระทรวงกำหนดมาตรฐานในการบริหาร จัดการ และดำเนินการด้านความปลอดภัย อาชีวอนามัย และสภาพแวดล้อมในการทำงานเกี่ยวกับการป้องกันและระงับอัคคีภัย พ.ศ. 2555 และกฎกระทรวงกำหนดมาตรฐานในการบริหาร จัดการ และดำเนินการด้านความปลอดภัย อาชีวอนามัย และสภาพแวดล้อมในการทำงานเกี่ยวกับสารเคมีอันตราย พ.ศ. 2556 หรือไม่ ซึ่งหากนายจ้างฝ่าฝืน หรือไม่ปฏิบัติตามกฎหมายดังกล่าวจะดำเนินการตามกฎหมายต่อไป
ขณะที่ นายบุญสงค์ ทัพชัยยุทธ์ เลขาธิการสำนักงานประกันสังคม (สปส.) กล่าวเพิ่มว่า สำนักงานประกันสังคมจังหวัดชลบุรี ตรวจสอบแล้วพบว่า ลูกจ้างที่ได้รับบาดเจ็บทั้ง 4 ราย เป็นผู้ประกันตนและนำส่งเงินสมทบถูกต้องตามกฎหมายประกันสังคม จะเร่งดำเนินการให้ลูกจ้างได้รับสิทธิได้รับเงินทดแทนจากกองทุนเงินทดแทน ดังนี้ ค่ารักษาพยาบาลตามที่จ่ายจริงตามความจำเป็นตามกฎกระทรวง ค่าทดแทนกรณีหยุดงาน ร้อยละ 70 ของค่าจ้าง เป็นระยะเวลา 1 ปี ตามใบรับรองแพทย์ และค่าสูญเสียอวัยวะ ร้อยละ 70 ของค่าจ้าง เป็นระยะเวลาไม่เกิน 120 เดือน
วันพฤหัสบดีที่ 2 มีนาคม 2566
02/03/2566
​นายกรัฐมนตรียืนยันจะทำทุกอย่างอย่างเต็มที่ให้ดีที่สุด ชาวอุดรธานีขอบคุณนายกฯ ช่วยสร้างอาชีพสร้างรายได้ สู้โควิดให้พี่น้องเกษตรกร
​นายกรัฐมนตรียืนยันจะทำทุกอย่างอย่างเต็มที่ให้ดีที่สุด ชาวอุดรธานีขอบคุณนายกฯ ช่วยสร้างอาชีพสร้างรายได้ สู้โควิดให้พี่น้องเกษตรกร
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า วันนี้ (2 มีนาคม 2566) เวลา 12.30 น. ณ อาคารโรงยิม มหาวิทยาลัยราชภัฏอุดรธานี อำเภอเมืองอุดรธานี จังหวัดอุดรธานี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พบปะกับพี่น้องประชาชนจังหวัดอุดรธานีที่มาให้กำลังใจ และขอบคุณรัฐบาลที่ดำเนินโครงการสร้างอาชีพสร้างรายได้ สู้โควิดให้พี่น้องเกษตรกร
นายกรัฐมนตรีกล่าวว่า จังหวัดอุดรธานีเป็นจังหวัดที่มีศักยภาพที่เข้มแข็ง ขอให้ทุกคนเตรียมตัวเข้าสู่สังคมผู้สูงอายุ เตรียมร่างกายให้แข็งแรง ประเทศไทยเป็นประเทศที่มีสังคมผู้สูงอายุ ส่วนหนึ่งมาจากการดูแลด้านสวัสดิการ การเข้าถึงระบบสาธารณสุขที่มีคุณภาพ ขอขอบคุณทุกคนที่มาให้การต้อนรับ ขอให้ทุกคนมีกำลังใจ อย่าคิดว่าตัวเองเป็นรากหญ้า เพราะทุกคนคือรากแก้ว เป็นรากฐานที่สำคัญของประเทศ ต้องทำให้รากฐานเข้มแข็ง ทำให้ทุกคนมีความสุข มีรายได้เพียงพอสอดคล้องกับสถานการณ์ในปัจจุบัน ซึ่งมีทั้งวิกฤติและโอกาส ต้องใช้โอกาสให้เกิดประโยชน์ สร้างรายได้ สร้างคุณภาพชีวิตที่ดี
นายกรัฐมนตรียืนยันจะทำทุกอย่างอย่างเต็มที่ให้ดีที่สุด ทุกคนต้องร่วมมือร่วมใจ เป็นคนไทยที่ดี ขอให้รักสามัคคีไม่ทะเลาะเบาะแว้ง รัฐบาลจะดูแลทุกคนอย่างทั่วถึงทั้งประเทศ จะไม่เลือกปฏิบัติ วันนี้เอาหัวใจมาฝากในนามนายกรัฐมนตรี ต้องรักนายกฯ ทุกคน เพราะนายกฯ ทุกคนทำเพื่อคนไทยทั้งประเทศ
จากนั้น นายกรัฐมนตรีพร้อมคณะ เดินทางไปยังองค์การบริหารส่วนตําบลอุทัยสวรรค์ อำเภอนากลาง จังหวัดหนองบัวลําภู เพื่อตรวจติดตามการดําเนินงานตามมาตรการป้องกันและแก้ไขปัญหายาเสพติด จังหวัดหนองบัวลําภู ในระยะเร่งด่วน 3 เดือน (หนองบัวลําภูต้นแบบสีขาวปลอดยาเสพติด) และร่วมเป็นสักขีพยานในโอกาส ผู้ว่าราชการจังหวัดหนองบัวลําภูมอบหนังสืออนุญาต ให้เข้าทําประโยชน์ในเขตปฏิรูปที่ดิน (ส.ป.ก. 4-31 ก.) สําหรับใช้ก่อสร้างศูนย์พัฒนาเด็กเล็กองค์การบริหารส่วนตําบลอุทัยสวรรค์แห่งใหม่ ต่อไป
วันศุกร์ที่ 3 มีนาคม 2566
ไทย-จีนจับมือผลักดันการดำเนินการเชิงรุกด้านสังคมศาสตร์และมนุษยศาสตร์ ผ่านแนวคิดการจัดตั้งศูนย์วิจัยจีนในไทย
ไทย-จีนจับมือผลักดันการดำเนินการเชิงรุกด้านสังคมศาสตร์และมนุษยศาสตร์ ผ่านแนวคิดการจัดตั้งศูนย์วิจัยจีนในไทย
ประเทศไทยโดยกระทรวงการอุดมศึกษา วิทยาศาสตร์ วิจัยและนวัตกรรม และฝ่ายจีนโดย Chinese Academy of Social Sciences (CASS) เน้นความร่วมมือเชิงรุกด้านสังคมศาสตร์และมนุษยศาสตร์ ซึ่งเป็นอีกหนึ่งในภารกิจสำคัญของ อว. ทั้งนี้ จากการพบปะหารือระหว่างศาสตราจารย์พิเศษเอนก เหล่าธรรมทัศน์รัฐมนตรีว่าการกระทรวงการอุดมศึกษา วิทยาศาสตร์ วิจัย และนวัตกรรม (อว.) และศาสตราจารย์ นายแพทย์ สิริฤกษ์ ทรงศิวิไลปลัดกระทรวง อว. และProf. Gao Peiyong,Vice President of CASS หรือสถาบันบัณฑิตสังคมศาสตร์จีน เมื่อวันที่ ๑๐ กุมภาพันธ์ ๒๕๖๖ ณ สาธารณรัฐประชาชนจีน ทั้งสองฝ่ายได้แลกเปลี่ยนข้อคิดเห็นและแนวทางการดำเนินงานร่วมกันในอนาคต โดยฝ่ายไทยซึ่งได้มีการปรับโครงสร้างการดำเนินงานให้มีองค์ประกอบในการส่งเสริม เชื่อมโยง สอดคล้องและเกื้อกูลกันในด้านการอุดมศึกษา วิทยาศาสตร์ การวิจัย รวมไปถึงการพัฒนาด้านสังคมศาสตร์และมนุษยศาสตร์พร้อมที่จะส่งนักวิจัยมาทำงานร่วมกับนักวิจัยจาก CASS ซึ่งเป็นองค์กรที่มีเป้าหมายหลักในการส่งเสริมการพัฒนาด้านศิลปศาสตร์ สังคมศาสตร์ และมนุษยศาสตร์ โดยมีสถาบันวิจัยด้านสังคมศาสตร์และมนุษยศาสตร์ในสังกัด CASS ๑๖ สถาบัน และมีมหาวิทยาลัยในสังกัด ที่ทำหน้าที่ในการผลิตบุคลากรด้านสังคมศาสตร์และมนุษยศาสตร์ โดยมีนักศึกษา มากกว่า ๑๐,๐๐๐ คน นอกจากนี้ รมว.อว. ยังเห็นว่าความร่วมมือเกี่ยวกับการขจัดความยากจนโดยใช้วิทยาศาสตร์และเทคโนโลยีอย่างครบวงจรเป็นประเด็นที่ควรเร่งผลักดันการทำงานร่วมกันอย่างจริงจัง รวมไปถึงความร่วมมือเชิงยุทธศาสตร์ในการพัฒนาประเทศรูปแบบ BCG (Bio – Circular – Green Model) เพื่อการพัฒนาประเทศอย่างยั่งยืนด้วย และในส่วนของ CASS เสนอให้มีการจัดตั้งศูนย์วิจัยจีนในประเทศไทย โดยอาจจัดตั้งภายใต้สถาบันการอุดมศึกษาในสังกัดกระทรวง อว. ซึ่งที่ผ่านมามีการจัดตั้งศูนย์วิจัยจีนในประเทศต่างๆ มาแล้ว ๑๘ ประเทศ โดยมีแนวคิดในการจัดตั้งศูนย์ฯ ต่างประเทศ เนื่องมาจากฝ่ายจีนเห็นว่าประเทศจีนมีการพัฒนาวิทยาการในสาขาต่างๆ อย่างรวดเร็วและเข้มแข็ง และต้องการให้มีการขยายการรับรู้ถึงการพัฒนาวิทยาการและความเจริญของจีนไปยังประชาคมโลก ทั้งนี้ รมว.อว. เห็นด้วยกับการจัดตั้งศูนย์ดังกล่าว และเห็นว่าหากการจัดตั้งศูนย์ดังกล่าวดำเนินการได้สำเร็จจะทำให้ความร่วมมือระหว่างไทยกับจีนในสาขาวิทยาการต่างๆ มีความก้าวหน้ามากยิ่งขึ้น
วันศุกร์ที่ 3 มีนาคม 2566
รมว.ดีอีเอส ย้ำความสำคัญการป้องกันการละเมิดลิขสิทธิ์ยุคดิจิทัลในงานพรีเมียร์ลีก
รมว.ดีอีเอส ย้ำความสำคัญการป้องกันการละเมิดลิขสิทธิ์ยุคดิจิทัลในงานพรีเมียร์ลีก
วันนี้ (3 มี.ค. 66) - นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอีเอส) ร่วมกล่าวเปิดงานเลี้ยงฉลองครบรอบฤดูกาลที่ 30 ของพรีเมียร์ลีก ซึ่งจัดโดยพรีเมียร์ลีก ทรู คอร์ปอเรชั่น และสถานเอกอัครราชทูตสหราชอาณาจักรประจำประเทศไทย ระหว่างการเดินทางเยือนไทยของคณะผู้แทนพรีเมียร์ลีก เพื่อนำถ้วยรางวัลเยือนภูมิภาคต่างๆ (Trophy Tour) ในโอกาสเฉลิมฉลอง 30 ปี และในโอกาสนี้ นายชัยวุฒิ ได้เน้นย้ำความสำคัญของการป้องกันการละเมิดลิขสิทธิ์ในยุคดิจิทัล และการกระตุ้นให้ประชาชนรับชมดิจิทัลคอนเทนต์ผ่านช่องทางที่ถูกกฎหมาย รวมถึงการสร้างความตระหนักรู้ถึงผลกระทบด้านความมั่นคงปลอดภัยทางไซเบอร์ ที่อาจจะเกิดขึ้นจากการรับชมคอนเทนต์ หรือการถ่ายทอดสดการแข่งขันฟุตบอลผ่านเว็บไซต์ที่ละเมิดลิขสิทธิ์ต่างๆ ด้วย ณ เกษรเออร์เบิน รีสอร์ท กรุงเทพฯ
___________________
วันศุกร์ที่ 3 มีนาคม 2566
MDES Town Hall Meeting สัมมนาเพิ่มประสิทธิภาพการขับเคลื่อนงานตามภารกิจ
MDES Town Hall Meeting สัมมนาเพิ่มประสิทธิภาพการขับเคลื่อนงานตามภารกิจ
วานนี้ (2 มี.ค. 66) ศ.พิเศษวิศิษฏ์ วิศิษฏ์สรอรรถ ปลัดกระทรวงดิจิทัลเพื่อเศรษฐกิจและสังคม (ดีอีเอส) เป็นประธานการสัมมนาเชิงปฏิบัติการเพื่อเพิ่มประสิทธิภาพการขับเคลื่อนงานตามภารกิจ กระทรวงดิจิทัลเพื่อเศรษฐกิจและสังคม “MDES Town Hall Meeting “ พร้อมด้วยคณะผู้บริหาร ข้าราชการ และเจ้าหน้าที่เข้าร่วม โดยในงานสัมมนาได้มีการชี้แจงแนวทางและเป้าหมายสำคัญของการดำเนินงานตามภารกิจของสำนักงานปลัดกระทรวงดิจิทัลเพื่อเศรษฐกิจและสังคม เพื่อเพิ่มประสิทธิภาพการปฏิบัติราชการ รวมถึงมีการระดมความคิดเห็นและแลกเปลี่ยนประสบการณ์เกี่ยวกับการวางแผนการดำเนินงาน รวมถึงปัญหาและอุปสรรคด้วย ณ ห้องวายุภักษ์ ชั้น 4 โรงแรมเซ็นทรา บาย เซ็นทารา ศูนย์ราชการและคอนเวนชันเซ็นเตอร์
_______________